இந்த நாவல்களில் எல்லாம் கதைப்புலம் அன்றிருந்த உயர்குடிச் சமூகம்தான். ஜமீன்தார்கள், மிராசுதார்கள் போன்றவர்கள். அவர்களின் சபைகளில் எல்லாம் எப்போதுமே தாசிகளைப்பற்றித்தான் பேச்சு ஓடிக்கொண்டிருக்கிறது. வடுவூர் துரைசாமி அய்யங்காரின் கதைகளில் குற்றம், புலனாய்வு ஆகியவற்றுடன் தாசிகளைப்பற்றிய உரையாடல்களும் சமமாகக் கலந்துவிடப்பட்டிருக்கும். குற்றப்புலனாய்வு என்பதே குற்றவாளியை மடக்கியபின் அது எப்படி நிகழ்ந்தது என விளக்கி பேருரை ஆற்றுவதுதான். ஆனால் அப்படி நேரடியாக தாசிகளைப்பற்றி வர்ணிக்க முடியாது, அன்று ஆங்கிலேயர் உருவாக்கிய ஒழுக்கக் கெடுபிடிகளும் அதிகமாக இருந்தன. ஆகவே இத்தகைய நாவல்களில் தாசிகள் வருவார்கள், கூடவே தாசிகளிடம் செல்வது எவ்வளவு தவறானது என்ற அறிவுரைகளும் இருக்கும். சிலசமயங்களில் தாசிகளேகூட விரிவாக அந்த அறிவுரையைச் சொல்வார்கள். ஆனால் அதுவும்கூட கிளுகிளுப்பாகவே பார்க்கப்படும்.